Document ID: 31998R1900

Komisijos Reglamentas (EB) Nr. 1900/98
1998 m. rugsėjo 4 d.
iš dalies keičiantis Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 1488/97 [2], ypač į jo 13 straipsnio pirmą ir antrą įtraukas,
kadangi į I priedą turi būti įtrauktos nuostatos, reglamentuojančios grybų auginimo substratų savybes, siekiant sudaryti galimybę ekologiškai auginti grybus valstybėse narėse tomis pačiomis gamybos sąlygomis;
kadangi šių substratų žemės ūkio komponentai iš esmės turėtų būti iš ūkių, ūkininkaujančių pagal ekologiškų produktų gamybos reikalavimus;
tačiau kadangi šiuo metu ekologinės gamybos būdu negalima išgauti pakankamo kai kurių komponentų, visų pirma šiaudų ir mėšlo, kiekio; kadangi todėl tikslinga numatyti atitinkamą pereinamąjį laikotarpį, per kurį gamintojai prisitaikytų prie naujų reikalavimų;
kadangi 7 straipsnio 2 dalies trečioje įtraukoje numatyta galimybė nustatyti konkrečius ženklinimo etiketėmis reikalavimus produktams, pagamintiems naudojant tam tikrus Reglamento (EEB) Nr. 2092/91 II priede nurodytus produktus; kadangi būtent šiai gamybai tikslinga numatyti informatyvų ženklinimą etiketėmis dėl neekologiškų substrato komponentų pereinamuoju laikotarpiu;
kadangi reikėtų numatyti tolesnį šiame reglamente nustatytų reikalavimų, ypač keliamų naudojimo sąlygoms, įskaitant didžiausią mėšlo iš ūkių, ūkininkaujančių ne pagal ekologiškų produktų gamybos reikalavimus, dalį procentais, micelio savybes ir kilmę, tikslinimą; kadangi tam skirti parengiamieji darbai turėtų būti pradėti laiku siekiant juos baigti iki pereinamojo laikotarpio pabaigos;
kadangi pereinamojo laikotarpio trukmę galima peržiūrėti, atsižvelgiant į bet kokius ekologiškai pagaminto šiaudų ir mėšlo kiekio pakitimus;
kadangi šiame reglamente numatytos priemonės atitinka Reglamento (EEB) Nr. 2092/91 14 straipsnyje nurodyto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 I priedas iš dalies keičiamas pagal šio reglamento priedą.
2 straipsnis
1. Šis reglamentas įsigalioja 1998 m. gruodžio 1 d.
2. Nukrypstant nuo I priedo 5.1 ir 5.2 punktų nuostatų, pereinamuoju laikotarpiu, kuris baigiasi 2001 m. gruodžio 1 d., galima naudoti:
- priedo 5.1 punkto a papunktyje nurodytus produktus, kurie nėra iš ūkių, ūkininkaujančių pagal ekologinės gamybos reikalavimus, tačiau atitinka Reglamento (EEB) Nr. 2092/91 II priedo A dalies 1-4 įtraukose nurodytus reikalavimus,
- ir (arba) priedo 5.2 punkte nurodytus produktus, kurie nėra iš ūkių, ūkininkaujančių pagal ekologinės gamybos reikalavimus, tačiau, kai atitinkamai, atitinka Reglamento (EEB) Nr. 2092/91 II priedo A dalyje nurodytus reikalavimus,
jei 5.1 punkto a papunktyje ir 5.2 punkte nurodytų produktų negalima įsigyti iš ekologinės gamybos ūkių ir kontrolės įstaigai pripažinus tokį poreikį.
Tokiais atvejais ženklinime etiketėmis ir reklamoje turi būti tokia nuoroda: "Grybai išauginti substrate iš ekstensyvaus žemės ūkio, kuris pereinamuoju laikotarpiu leidžiamas ekologiškai ūkininkaujant". Žodis "ekologiškai" šiame sakinyje, kitoje etiketės vietoje ir (arba) reklamoje neturi būti labiau pabrėžiamas nei kiti šio sakinio žodžiai.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. rugsėjo 4 d.

Labels: 20
3
17
6